**О Б Р А З Л О Ж Е Њ Е**

**I. ПРАВНИ ОСНОВ**

Правни основ за доношење Програмa званичне статистике у периоду од 2026. до 2030. године садржан је у одредби члана 18. став 2. Закона о званичној статистици („Службени гласник РС”, број 104/09) којим је прописано да Народна скупштина доноси петогодишњи статистички програм и одредби члана 8. став 1. Закона о Народној скупштини („Службени гласник РС”, број 9/10), којим је прописано да Народна скупштина, поред осталих аката, доноси и одлуке.

**II. РАЗЛОЗИ ЗА ДОНОШЕЊЕ АКТА**

Доношење петогодишњег програма званичне статистике са Смерницама развоја у периоду од 2026. до 2030. године представља један од значајних сегмената у процесу интензивних активности Републике Србије на плану прилагођавања и хармонизовања са стандардима и праксом Европске уније.

Законом о званичној статистици предвиђено је да се активности званичне статистике, односно спровођење статистичких истраживања и обезбеђивање статистичких индикатора од стране одговорних произвођача званичне статистике, заснивају на петогодишњем програму који доноси Народна скупштина, као и на годишњим примењивим плановима које доноси Влада.

Народна скупштина је у 2021. години донела Одлуку о Програму званичне статистике у периоду од 2021. до 2025. године („Службени гласник РС”, број 24/21).

Доношењем новог петогодишњег програма званичне статистике обезбеђује се правни оквир за производњу неопходних података за праћење и мерење резултата активности. Узимајући у обзир потребу и значај званичне статистике, Република Србија, уз подршку ЕУ, улaже значајне напоре у правцу прилагођавања нашег статистичког система међународним стандардима. Развој званичне статистике повезан је и са процесом приступања ЕУ, односно са критеријумом способности преузимања обавеза из чланства у ЕУ (Поглавље 18 – Статистика), као и са праћењем показатеља испуњавања економских критеријума за чланство и преговорима у оквиру тог процеса. Поред тога, обавезе званичне статистике произилазе и из односа са другим међународним институцијама, као што су УН и њене организације, Међународни монетарни фонд (ММФ), Светска банка, OECD и др.

Програмом се дефинишу активности којима ће се постићи основни циљ – да се, у наведеном периоду, заврши потпуна хармонизација статистичких истраживања и осталих активности, као и методологије израде резултата званичне статистике са међународним статистичким стандардима, пре свега са стандардима Европског статистичког система (ЕСС) и Европске уније (ЕУ). Реализација Програма треба да задовољи захтеве широког круга корисника и да, употребом нових извора података и унапређењем ефикасности процеса производње и дисеминације, доведе до повећања квалитета резултата званичне статистике.

Републички завод за статистику, који у систему званичне статистике Републике Србије реализује највећи део статистичких активности, координирао је посао на изради програма активно сарађујући са другим одговорним произвођачима званичне статистике као што су: Народна банка Србије, Министарство финансија, Министарство пољопривреде, [шумарства](http://www.mpsv.gov.rs/) и водопривреде, [Министарство за рад, запошљавање, борачка и социјална питања](http://www.minrzs.gov.rs/), Министарство здравља, [Министарство просвете, науке и технолошког развоја](http://www.mpn.gov.rs/), [Министарство правде](http://www.mpravde.gov.rs/), [Министарство унутрашњих послова](http://www.mup.gov.rs/), Републички фонд за пензијско и инвалидско осигурање, Национална служба за запошљавање, Републички фонд за здравствено осигурање и др.

Петогодишњи програм размотрен је и подржан од стране Савета за статистику Републике Србије, који је Влада формирала у складу са одредбама Закона о званичној статистици. Савет, као интегрални део система званичне статистике, представља стручно саветодавно тело које се, пре свега, бави стратешким питањима, односно разматрањем и давањем мишљења у вези са: стратегијом развоја званичне статистике; израдом петогодишњег програма и годишњих планова статистичких истраживања; потребама за спровођењем пописа; стандардима; методологијама и др.

**III. ОБЈАШЊЕЊЕ ПОЈЕДИНИХ РЕШЕЊА**

Програм садржи: Смернице развоја званичне статистике у Републици Србији за период од пет година; Преглед очекиваних резултата развоја званичне статистике; Преглед најзначајнијих инфраструктурних и развојних активности које не могу да се сврстају у одређене области; одговорне произвођаче званичне статистике и очекиване проблеме и услове за реализацију програма.

Смернице развоја имају за циљ да одрже смер и обезбеде бржи темпо развоја званичне статистике у правцу хармонизације статистичких стандарда и праксе са међународним стандардима и праксом, пре свега Европске уније, и проширење основа за добијање најзначајнијих статистичких показатеља, као и повећање упоредивости података званичне статистике Републике Србије са статистичким подацима других земаља.

Основна мисија званичне статистике је обезбеђивање релевантних, непристрасних, поузданих, правовремених и међународно упоредивих показатеља, резултата и информација званичне статистике. Координација одговорних произвођача званичне статистике и активно учешће у међународној статистичкој сарадњи омогућавају да објављени резултати званичне статистике задовоље потребе доносилаца одлука, истраживача и других корисника и да ти резултати буду основ за праћење и усмеравање политика у области економије и друштва, као и политика повезаних са процесом придруживања Републике Србије ЕУ. Прикупљање и обрада података и производња и дисеминација резултата званичне статистике врши се уз неопходно коришћење методолошких и организационих знања, статистичких стандарда, модерне технологије, унапређење производних процеса, оптимално коришћење ресурса, заштиту статистичке поверљивости, умерено оптерећење давалаца података и доступност података свим корисницима под истим условима.

Основни стратешки циљеви дефинишу приоритетне правце деловања и резултате које тим деловањем званична статистика треба да постигне (завршетак потпуне хармонизације статистичких стандарда и праксе са Европским статистичким системом и Европском унијом, унапређење квалитета резултата званичне статистике уз обезбеђивање високог степена међународне упоредивости, обезбеђивање независности званичне статистике, унапређење координације унутар система званичне статистике, развој система подршке одлучивању и других модерних информациониг решења прилагођених потребама различитих врста корисника, обезбеђивање одговарајућих ресурса за функционисање и развој система званичне статистике и др.).

Такође, дефинисани су посебни циљеви и приоритети активности на нивоу појединих области статистике. Смернице развоја обухватају и најзначајније инфраструктурне и развојне активности које директно или индиректно потпомажу рад на формирању и истраживању статистичких показатеља као основног циља активности званичне статистике (методологија званичне статистике, законодавни оквир, координација статистичког система, управљање квалитетом, информационо-комуникациона технологија, европске интеграције и међународна статистичка сарадња).

Преглед очекиваних резултата развоја званичне статистике садржи конкретан преглед садашњег стања индикатора и планиране активности на њиховом усаглашавању са међународним стандардима по областима статистике са подацима о њиховој периодичности. Статистички индикатори подељени су по главним статистичким областима: демографске и друштвене статистике, економскe статистикe,секторске статистике, статистика животне средине и статистике које обухватају више области. У оквиру појединих области статистике именовани су одговорни произвођачи и административни извор података, уколико постоји, с тим да се набрајају постојећи индикатори, као и индикатори који ће се у наредном периоду обезбедити у складу са међународним стандардима и праксом.

Преглед најзначајнијих инфраструктурних и развојних активности које не могу да се сврстају у одређене области статистике садржи назив активности, одговорног произвођача и опис садашњег стања и планиране активности. Овим делом програма обухваћени су: методологија прикупљања, обраде, дисеминације и анализе података, као и стратешка и управљачка питања званичне статистике.

Закон о званичној статистици у члану 6. прописује да су одговорни произвођачи званичне статистике: Републички завод за статистику; Народна банка Србије; Градска управа града Београда – за територију града Београда, и остали одговорни произвођачи званичне статистике наведени у петогодишњем статистичком програму. У посебном делу овог програма наведени су остали одговорни произвођачи.

Последњи део програма односи се на очекиване проблеме и услове за реализацију програма. Посебно се наглашава да капацитете Републичког завода за статистику треба ојачати повећањем броја запослених и побољшањем њихових вештина, да је потребно обезбеђење одговарајућих ресурса, пре свега финансијских средстава, инфраструктуре и повећање броја стручних кадрова, стварање бољих услова и успостављање веће сарадње и координације са корисницима и произвођачима података, као и даља изградња и јачање капацитета свих учесника у процесу производње и коришћења статистичких података и анализа као битних предуслова реализације програмом планираних активности званичне статистике. Такође, неопходно је пружање јавне подршке статистици у односу на даваоце података, где доношење овог програма представља, поред законом утврђене обавезе давања података за потребе статистике, један од битних сегмената институционалног уређења система званичне статистике у Републици Србији.

**IV. ФИНАНСИЈСКА СРЕДСТВА ЗА СПРОВОЂЕЊЕ ОВОГ ПРОГРАМА**

За спровођење Програма званичне статистике за 2026. 2027. и 2028. годину средства су планирана у складу са лимитима за буџет, утврђеним од стране Министарства финансија. Средства су планирана по програмским активностима / пројектима и приказана су у следећој табели:

|  |  |  |  |
| --- | --- | --- | --- |
| Назив програма / програмске активности / пројекат | Планирана средства за 2026. годину | Планирана средства за 2027. годину | Планирана средства за 2028. годину |
| 1 | 2 | 3 |  |
|  |  |  |  |
| **Израда резултата званичне статистике** |  |  |  |
| Друштвене статистике, демографска анализа и циљеви одрживог развоја | 58.195.000 | 61.620.000 | 62.400.000 |
| Макроекономске статистике и статистика пољопривреде | 31.630.000 | 25.980.000 | 28.587.000 |
| Пословне статистике | 20.279.000 | 25.378.000 | 24.120.000 |
| Администрација и управљање | 1.104.971.000 | 1.105.397.000 | 1.113.968.000 |
| Статистика демографије, здравства и тржишта рада и употреба административних података у статистици | 62.250.000 | 67.550.000 | 70.850.000 |
| Усаглашавање званичне статистике са Европским статистичким системом | 96.621.000 | 96.621.000 |  |
| Избори за председника Републике |  | 21.115.000 |  |
| ИПА 2022 – Национални програм | 221.787.000 | 78.231.000 |  |